Concluzia trasă de italieni în privința lui Malcom Edjouma! Francezul poate reveni în vară la FCSB
Malcom Edjouma (27 de ani) a fost împrumutat în vară de la FCSB la Bari, însă sunt șanse foarte mari ca mijlocașul francez să revină în vară la echipa patronată de Gigi Becali.
După ce a avut un start complicat la gruparea din Serie B, părea că Malcom Edjouma reușise să devină un om de bază la Bari, însă se pare că realitatea este cu totul alta.
Ce au scris italienii despre Malcom Edjouma
Jurnaliștii italieni de la publicația TuttoBari i-au dedicat un articol fotbalistului francez în care au subliniat că mijlocașul venit de la FCSB nu s-a ridicat la nivelul așteptărilor.
"Edjouma a ajuns în vară cu mari așteptări, dar până în acest moment nu a reușit să aibă prestații care să se ridice la nivelul așteptărilor. În acest sezon, a marcat un singur gol și contribuit cu o singură pasă decisivă, ambele în meciul cu Ascoli, de pe 21 ianuarie.
Între lunile decembrie și februarie, Malcom Edjouma a trecut printr-o perioadă discretă, în care a avut parte totuși de continuitate. A bifat nouă meciuri la rând ca titular, dar prestațiile sale nu au fost la o calitate superioară față de ce a arătat până acum în campionat", au scris cei de la TuttoBari.
Condițiile în care transferul lui Malcom Edjouma la Bari ar deveni obligatoriu
Pentru împrumutul lui Edjouma până la finalul sezonului, Bari a plătit 200.000 de euro, iar clauza de transfer definitiv a fost stabilită la 600.000 de euro.
Mutarea ar deveni obligatorie în cazul în care francezul evoluează în cel puțin 70% dintre partide sau dacă echipa promovează în Serie A.
Pare că niciuna dintre cele două variante nu mai sunt posibile în acest moment. Bari ocupă locul 15 în clasament, cu 34 de puncte, departe de locurile ce duc către promovare.
Urmăriți SPORT.RO și pe Google News